
КРИТЕРИЈУМИ ЗА ВРЕДНОВАЊЕ И РАНГИРАЊЕ ПРОЈЕКАТА 

УДРУЖЕЊА ГРАЂАНА 

ЗА ЈАВНИ ПОЗИВ
 
за пријаву пројеката  удружења грађана за реализацију Програма 1802 „Превентивна здравствена заштита“ пројекат 4013 – „Подршка активностима удружења грађана у области превенције и контроле ХИВ инфекције“, који ће се финансирати из буџета Републике Србије - Раздео Министарства здравља.

Опште напомене: 
· Комисија Министарства здравља Републике Србије вршиће вредновање и рангирање само благовремених и потпуних пријава које испуњавају све формалне и обавезне услове из текста јавног позива.
· Максималан број бодова који поднети пројекат удружења грађана може остварити износи 100. 
· Вредновање и рангирање вршиће се посебно за сваку компоненту јавног позива, у односу на циљну популацију и активности предвиђене одговарајућом компонентом.
Детаљна разрада критеријума за оцењивање и рангирање пријава:
1. Релевантност пројекта, квалитет методологије, дефинисаност циљева - највише 10 бодова
Комисија Министарства здравља оцењиваће усклађеност предлога пројекта са циљевима јавног позива Министарства здравља Републике Србије, потребама циљне популације и захтевима компоненте за коју се пројекат подноси.
1.1.  Повезаност циљева, активности и показатеља резултата - највише 3 бода 
· 0 бодова: циљеви нису јасно дефинисани или нису повезани са предложеним активностима и показатељима.
· 1 бод: циљеви и активности су повезани, али показатељи нису мерљиви или нису наведене њихове циљне вредности.
· 3 бода: циљеви, активности и мерљиви показатељи са циљним вредностима јасно су дефинисани, међусобно повезани и реалистични.
1.2.  Заснованост пројекта на доказима - највише 2 бода 
· 0 бодова: потребе циљне популације описане су уопштено, без навођења релевантних података или извора.
· 1 бод: наведени су релевантни подаци, али није јасно образложено како су утицали на избор активности.
· 2 бода: избор активности образложен је релевантним подацима о циљној популацији, њеним потребама и недостацима у доступности постојећих услуга.
1.3. Квалитет методологије и изводљивост реализације пројекта - највише 3 бода
· 0 бодова: начин спровођења активности није разрађен или план није изводљив у предложеном периоду.
· 1 бод: методологија и динамика активности су приказане, али нису у потпуности усклађене са расположивим ресурсима и планираним обимом услуга.
· 2 бода: методологија, динамика активности и ресурси међусобно су усклађени и омогућавају остваривање планираних резултата.
· 3 бода: квалитет предложене методологије и изводљивост реализације пројекта усклађени су у потпуности. 
1.4. Праћење реализације и извештавање - највише 2 бода
· 0 бодова: није дефинисан начин евидентирања и праћења активности и резултата.
· 1 бод: начин евидентирања и праћења је описан, али нису одређени одговорно лице или динамика извештавања.
· 2 бода: јасно су одређени начин евидентирања и праћења активности и резултата, показатељи који се прате, одговорно лице и динамика извештавања, уз опис начина заштите поверљивости података о корисницима.
2. Организациони, кадровски (људски), технички и просторни капацитети подносиоца пројекта - удружења грађана - највише 20 бодова
Комисија Министарства здравља оцењиваће капацитете који су документовано расположиви за реализацију предложених активности. 
Компонента А. 
2.1. Организација рада и подела одговорности - највише 4 бода
· 0 бодова: нису јасно одређене улоге и одговорности чланова тима.
· 2 бода: улоге и одговорности су одређене, али нису разрађени начин координације и расположивост чланова тима.
· 4 бода: јасно су одређени састав тима, улоге, одговорности, начин координације и расположивост чланова тима у складу са динамиком активности.
2.2. Обученост кадра за теренски рад са циљном популацијом - највише 5 бодова
· 0 бодова: ниједан члан тима предвиђен за теренски рад нема документовану одговарајућу обуку.
· 1 бод: одговарајућу обуку има више од 0%, а мање од 50% чланова теренског тима.
· 3 бода: одговарајућу обуку има најмање 50%, али не сви чланови теренског тима.
· 5 бодова: сви чланови теренског тима имају документовану одговарајућу обуку за рад са циљном популацијом.
2.3. Обученост кадра за добровољно поверљиво саветовање и тестирање  - највише 4 бода
· 0 бодова: ниједно лице предвиђено за спровођење активности нема документовану одговарајућу обуку за послове и услуге предвиђене компонентом за коју се пројекат подноси.
· 1 бод: одговарајућу обуку има више од 0%, а мање од 50% тих лица.
· 2 бода: одговарајућу обуку има најмање 50%, али не сва та лица.
· 4 бода: сва лица предвиђена за спровођење активности имају документовану одговарајућу обуку за послове и услуге предвиђене компонентом за коју се пројекат подноси. 
Напомена: Удео обучених лица из поткритеријума 2.2. и 2.3. израчунава се у односу на укупан број лица предвиђених за одговарајуће послове, укључујући лица обезбеђена кроз партнерства. 
Одговарајућа обука за ДПСТ обухвата: едукације организоване/подржане од стране Министарства здравља у периоду 2007-2014. године, циљане едукације подржане из других средстава пре 2007. године, циљане/акредитоване едукације одржане од стране Института за јавно здравље Србије после 2014. године.
2.4. Просторни и технички капацитети - највише 4 бода
· 0 бодова: приложени докази не показују како расположиви простор и опрема омогућавају планирани обим активности.
· 2 бода: расположиви простор и опрема одговарају активностима, али њихова доступност, распоред коришћења или капацитет у односу на планирани обим нису у потпуности разрађени.
· 4 бода: документовано су обезбеђени одговарајући простор и опрема, са јасним распоредом коришћења и капацитетом усклађеним са планираним обимом активности и поверљивим радом са корисницима.
Простор и опрема могу бити обезбеђени на основу власништва, закупа, права коришћења или сарадње са партнерском организацијом или здравственом установом. Само власништво не доноси додатне бодове. Располагање специјализованим возилом не бодује се.
2.5. Обезбеђивање континуитета рада тима - највише 3 бода
· 0 бодова: нису предвиђене мере за случај одсуства чланова тима или других прекида у раду.
· 1 бод: мере су наведене начелно, без јасне поделе одговорности.
· 3 бода: предвиђени су конкретни поступци замене или прерасподеле послова и одговорна лица, ради очувања континуитета услуга.
Напомена: Докази за овај критеријум обухватају списак ангажованих лица са описом послова, биографије, потврде или сертификате о обукама, доказе о расположивости кадра, простора и опреме и план организације рада. Додела бодова не замењује проверу испуњености обавезних кадровских, техничких и просторних услова јавног позива.
Компонента Б:
2.1. Организација рада и подела одговорности - највише 5 бода
· 0 бодова: нису јасно одређене улоге и одговорности чланова тима.
· 2 бода: улоге и одговорности су одређене, али нису разрађени начин координације и расположивост чланова тима.
· 5 бода: јасно су одређени састав тима, улоге, одговорности, начин координације и расположивост чланова тима у складу са динамиком активности.
2.2. Обученост кадра за теренски рад са циљном популацијом - највише 6 бодова
· 0 бодова: ниједан члан тима предвиђен за теренски рад нема документовану одговарајућу обуку.
· 1 бод: одговарајућу обуку има више од 0%, а мање од 50% чланова теренског тима.
· 3 бода: одговарајућу обуку има најмање 50%, али не сви чланови теренског тима.
· 6 бодова: сви чланови теренског тима имају документовану одговарајућу обуку за рад са циљном популацијом.
2.4. Просторни и технички капацитети - највише 5 бода
· 0 бодова: приложени докази не показују како расположиви простор и опрема омогућавају планирани обим активности.
· 2 бода: расположиви простор и опрема одговарају активностима, али њихова доступност, распоред коришћења или капацитет у односу на планирани обим нису у потпуности разрађени.
· 5 бода: документовано су обезбеђени одговарајући простор и опрема, са јасним распоредом коришћења и капацитетом усклађеним са планираним обимом активности и поверљивим радом са корисницима.
Простор и опрема могу бити обезбеђени на основу власништва, закупа, права коришћења или сарадње са партнерском организацијом или здравственом установом. Само власништво не доноси додатне бодове. Располагање специјализованим возилом не бодује се.
2.5. Обезбеђивање континуитета рада тима - највише 4 бода
· 0 бодова: нису предвиђене мере за случај одсуства чланова тима или других прекида у раду.
· 1 бод: мере су наведене начелно, без јасне поделе одговорности.
· 4 бода: предвиђени су конкретни поступци замене или прерасподеле послова и одговорна лица, ради очувања континуитета услуга.
Напомена: Докази за овај критеријум обухватају списак ангажованих лица са описом послова, биографије, потврде или сертификате о обукама, доказе о расположивости кадра, простора и опреме и план организације рада. Додела бодова не замењује проверу испуњености обавезних кадровских, техничких и просторних услова јавног позива.
3. Доказано искуство у спровођењу програма превенције ХИВ инфекције и рада са циљним популацијама током последње три године - највише 15 бодова
Напомена: Комисија Министарства здравља вредноваће документовано искуство остварено у периоду од три (3) године које претходе дану објављивања јавног позива, у односу на циљну популацију компоненте за коју се пројекат подноси.
3.1. Трајање релевантног ангажовања - највише 5 бодова
· 0 бодова: мање од 24 месеца.
· 3 бода: најмање 24, а мање од 30 месеци.
· 5 бодова: најмање 30 месеци у посматраном трогодишњем периоду.
Периоди паралелног спровођења више пројеката рачунају се једном. Ова скала не мења обавезни услов јавног позива о минималном трајању искуства.
3.2. Искуство у пружању услуга предвиђених компонентом - највише 5 бодова
· 0 бодова: достављене референце односе се на опште активности информисања или превенције, без доказа о непосредном пружању услуга циљној популацији.
· 3 бода: доказано је непосредно пружање дела услуга предвиђених компонентом.
· 5 бодова: доказано је непосредно пружање свих врста обавезних услуга предвиђених компонентом, самостално или кроз документовану сарадњу са здравственим установама.
3.3. Остварени резултати претходних активности - највише 5 бодова
· 0 бодова: документација не омогућава поређење планираних и остварених резултата.
· 3 бода: приказани су планирани и остварени резултати, али без потврде финансијера или партнерске институције о њиховој реализацији.
· 5 бодова: приказани су планирани и остварени резултати, уз прихваћен извештај или потврду финансијера или партнерске институције која потврђује реализацију и објашњава евентуална одступања.
Напомена: Докази обухватају уговоре, програмске извештаје, потврде финансијера и партнерских институција и збирне податке о пруженим услугама. Не достављају се подаци који омогућавају идентификацију корисника.
4. Финансијска одрживост и диверсификација извора финансирања - највише 20 бодова
Напомена: Комисија оцењује способност удружења да обезбеди континуитет свог рада кроз различите изворе финансирања и да успешно управља пројектима, средствима и уговорним обавезама. Посматрани период обухвата три (3) године које претходе дану објављивања јавног позива. Другим изворима сматрају се извори ван Министарства здравља, укључујући друге државне органе, јединице локалне самоуправе, међународне организације, донаторе и друге документоване изворе.
4.1. Реализација програма и пројеката финансираних из извора ван Министарства здравља - највише 5 бодова
· 0 бодова: удружење није доказало реализацију најмање једног пројекта финансираног из других извора у посматраном периоду.
· 5 бодова: удружење је доказало реализацију најмање једног таквог пројекта.
4.2. Разноврсност извора финансирања - највише 5 бодова
· 0 бодова: нису доказани други извори финансирања.
· 2 бода: доказан је један други извор финансирања.
· 5 бодова: доказана су најмање два различита друга извора финансирања.
Напомена: Више уговора са истим финансијером рачуна се као један извор финансирања.
4.3. Континуитет финансирања из других извора - највише 5 бодова
Напомена: Посматрани трогодишњи период дели се на три узастопна дванаестомесечна периода, рачунајући уназад од дана објављивања јавног позива.
· 0 бодова: финансирање из других извора није доказано или је постојало само у једном дванаестомесечном периоду.
· 3 бода: финансирање из других извора доказано је у два дванаестомесечна периода.
· 5 бодова: финансирање из других извора доказано је у сва три дванаестомесечна периода.
4.4. Стабилност финансијског управљања и способност испуњавања уговорних обавеза -највише 5 бодова
· 0 бодова: нису приложени докази о поступцима финансијског управљања и испуњавању уговорних обавеза.
· 3 бода: документовани су поступци финансијског управљања, одговорна лица и начин праћења трошкова и извештавања.
· 5 бодова: поред наведеног, достављен је доказ о прихваћеном финансијском извештају или потврда финансијера о уредно испуњеним финансијским и уговорним обавезама за најмање један пројекат у посматраном периоду.
Напомена: Докази обухватају уговоре или одлуке о финансирању, финансијске извештаје, потврде финансијера и интерне акте о финансијском управљању. Исти документ може доказивати више различитих чињеница, али се исти финансијер не рачуна више пута као различит извор.
5. Територијални обухват, доступност услуга и капацитет за достизање циљне популације - највише 25 бодова
Напомена: Оцењује се способност подносиоца да услуге учини доступним планираном броју корисника, у складу са потребама циљне популације.
5.1. Образложеност територијалног обухвата - највише 5 бодова
· 0 бодова: територија реализације није прецизно наведена или њен избор није образложен.
· 3 бода: територија је прецизно наведена и избор је образложен потребама циљне популације, али план рада по локацијама није потпуно разрађен.
· 5 бодова: избор територије поткрепљен је подацима о потребама и доступности услуга, уз план рада, број корисника и ресурсе по локацијама.
5.2. Прилагођеност услуга корисницима - највише 5 бодова
· 0 бодова: нису описани место, време и начин приступа услугама.
· 3 бода: место, време и начин приступа су описани, али нису довољно прилагођени препознатим препрекама са којима се корисници суочавају.
· 5 бодова: предвиђена су конкретна решења за доступност услуга, укључујући одговарајуће термине, поверљив приступ и отклањање препознатих препрека.
5.3. План досезања тешко доступних корисника - највише 5 бодова
· 0 бодова: нису предвиђене посебне активности за досезање корисника који нису обухваћени постојећим услугама.
· 3 бода: наведене су такве активности, али без разрађених канала контакта, динамике или одговорних лица.
· 5 бодова: јасно су одређени начини контакта, теренске и/или онлајн активности, динамика, одговорна лица и начин праћења оствареног обухвата.
5.4. Укљученост циљне популације - највише 5 бодова
· 0 бодова: представници циљне популације нису укључени у планирање нити у реализацију активности.
· 2 бода: укључени су само у планирање или само у реализацију.
· 5 бодова: укључени су и у планирање и у реализацију, уз јасно описане улоге и начин прикупљања повратних информација корисника.
5.5. Реалистичност планираног броја корисника - највише 5 бодова
· 0 бодова: планирани број корисника није образложен расположивим капацитетима и планом рада.
· 3 бода: број корисника је делимично образложен, али недостаје јасна динамика обухвата или начин евидентирања јединствених корисника.
· 5 бодова: број корисника образложен је капацитетима, динамиком и каналима досезања, уз начин евидентирања који спречава вишеструко рачунање истог корисника.
Напомена: Број корисника мора бити у границама прописаним за одговарајућу компоненту јавног позива. Само навођење већег броја корисника не доноси додатне бодове. Докази обухватају план теренског и другог непосредног рада, распоред пружања услуга, приказ обухвата по локацијама и периодима, опис учешћа циљне популације и поступак евидентирања корисника.
6. Одрживост резултата и успостављена сарадња са здравственим установама и институцијама јавног здравља - највише 10 бодова
Напомена: Министарство здравља Републике Србије, Комисија, оцењиваће могућност очувања постигнутих резултата и конкретну организацију сарадње са здравственим установама и институцијама јавног здравља. Овим критеријумом не бодују се поново извори финансирања из критеријума 4.
6.1. План очувања и коришћења резултата - највише 5 бодова
· 0 бодова: није објашњено како ће се резултати користити или очувати након завршетка пројекта.
· 3 бода: наведене су активности за очување резултата, али нису јасно одређени одговорни актери или начин њиховог спровођења.
· 5 бодова: предвиђен је конкретан план са одговорним актерима и временским оквиром, који обухвата наставак упућивања корисника, примену успостављених поступака, коришћење стечених знања или одржавање сарадње.
За максималан број бодова није неопходно доказати потпуно самостално финансирање услуга након завршетка пројекта.
6.2. Оперативна разрађеност институционалне сарадње - највише 5 бодова
· 0 бодова: приложени документ о сарадњи садржи само начелну подршку, без описаних заједничких активности.
· 3 бода: одређене су заједничке активности и обавезе партнера, али нису потпуно разрађени координација и упућивање корисника.
· 5 бодова: јасно су одређене активности, обавезе, контакт особе, начин координације и поступак упућивања корисника на даље услуге, уз заштиту поверљивости података.
Напомена: Докази обухватају план одрживости резултата, изјаве, споразуме или друге документе о сарадњи предвиђене јавним позивом за одговарајућу фазу поступка, као и описе договорених поступака. Постојање обавезног документа о сарадњи проверава се као услов учешћа. У оквиру овог критеријума бодује се разрађеност сарадње, а не само постојање документа.
Правила оцењивања и доказивања:
· За сваки поткритеријум додељује се искључиво једна од изричито наведених бодовних вредности. Додељује се највиши ниво чији су сви описани елементи доказани. Бодови различитих нивоа у оквиру истог поткритеријума не сабирају се.
· Комисија за сваки поткритеријум наводи број додељених бодова, кратко образложење и документацију на којој је оцена заснована. Наводи који нису поткрепљени одговарајућим доказима не могу бити основ за доделу бодова.
· Код партнерских пројеката капацитети из критеријума 2. вреднују се заједнички, у делу у којем су документовано стављени на располагање пројекту. Исти ресурс не рачуна се више пута. Искуство и финансијска одрживост из критеријума 3. и 4. вреднују се за носиоца пројекта.
· Неиспуњавање обавезног услова јавног позива представља основ за искључење пријаве из вредновања и не може се надоместити бодовима из других критеријума.
Провера усклађености буџета:
· Цена је унапред дефинисана и не представља критеријум за бодовање и рангирање пројеката.
· Комисија проверава усклађеност буџета са унапред утврђеном ценом, планираним обимом услуга и условима јавног позива, укључујући прихватљивост трошкова и непостојање двоструког финансирања. За ову проверу не додељују се бодови.
Услови за предлагање пројекта за финансирање:
Пројекат не може бити предложен за финансирање ако:
1. оствари мање од 71 бода укупно;
2. оствари мање од 5 од максималних 10 бодова у оквиру критеријума 1 „Релевантност пројекта, квалитет методологије, дефинисаност циљева”;
3. оствари мање од 13 од максималних 25 бодова у оквиру критеријума 5 „Територијални обухват, доступност услуга и капацитет за достизање циљне популације”;
4. не испуњава обавезне услове јавног позива или његов буџет није усклађен са унапред утврђеном ценом и условима финансирања.
Испуњавање наведених услова не подразумева аутоматско одобравање средстава. Пројекти се предлажу за финансирање према утврђеној ранг-листи и расположивим средствима.
Рангирање пројеката са једнаким бројем бодова:
У случају да два (2) или више пројеката у оквиру исте компоненте јавног позива остваре исти укупан број бодова, предност ће имати пројекат који је остварио већи број бодова по критеријуму „Доказано искуство у спровођењу програма превенције ХИВ инфекције и рада са циљним популацијама током последње три године“.
Уколико су пројекти изједначени и по овом критеријуму, предност ће се утврђивати поређењем броја бодова по следећим критеријумима, наведеним редоследом:
1. „Територијални обухват, доступност услуга и капацитет за достизање циљне популације“;
2. „Релевантност пројекта, квалитет методологије, дефинисаност циљева“;
3. „Организациони, кадровски (људски), технички и просторни капацитети подносиоца пројекта – удружења грађана“;
4. „Одрживост резултата и успостављена сарадња са здравственим установама и институцијама јавног здравља“.
Сваки наредни критеријум примењује се само ако су пројекти изједначени по свим претходно наведеним критеријумима. Предност ће имати пројекат са већим бројем бодова по првом критеријуму по којем се резултати разликују.  
Ако су пројекти изједначени и након примене наведених правила, задржавају исти ранг, Комисија ће посебно констатовати и образложити одлуку. 

